মন্ত্রীদের শপথে যাননি। দলের বৈঠকেও যাননি। বুধবার পর্যন্ত ৩০বি, হরিশ চ্যাটার্জি স্ট্রিটেও পা রাখেননি ‘তৃণমূলের রাহুল গাঁধী’। এখনও গোসা কাটেনি অভিষেক বন্দ্যোপাধ্যায়ের! তবে ঘনিষ্ঠেরা জানাচ্ছেন, বিষয়টা একেবারেই ‘পারিবারিক’। অভিমান হয়েছে অভিষেকের। যে কোনওদিন তা কেটে যেতে পারে। যাবেও। এক অভিষেক-ঘনিষ্ঠ যেমন বৃহস্পতিবার বললেন, ‘‘হয়তো এখনই, এই মুহূর্তে দিদি ফোন করছেন অভিষেককে!’’ 
সম্পর্কে ‘পিসি’ হলেও অন্য সকলের মতো মুখ্যমন্ত্রী মমতা বন্দ্যোপাধ্যায়কে ‘দিদি’ বলেই ডাকেন ডায়মন্ড হারবারের তৃণমূল সাংসদ অভিষেক। দলের অন্দরে এটা মোটামুটি প্রতিষ্ঠিত যে, অভিষেকই তৃণমূলে মমতার ‘উত্তরসূরি’। দলের ‘ভবিষ্যৎ মুখ’। তা দলের অন্য নেতাদের মতো জানেন অভিষেকও। যেমন মমতা জানেন, তাড়াহুড়ো না-করে ধীরে-ধীরে অভিষেককে দলের মধ্যে ‘প্রতিষ্ঠিত’ করতে হবে। কারণ, তিনি বয়সে এখনও তরুণ। দল পরিচালনা সম্পর্কে তাঁর ধ্যানধারণা অন্যরকমের। তাই অভিষেকের উপর ‘অপত্যস্নেহ’ থাকলেও দলনেত্রী তাড়াহুড়ো করতে রাজি নন। স্নেহ যেমন করেন, তেমনই সাংসদ-ভাইপোকে প্রয়োজনে শাসনও করেন মমতা। যে কোনও পারিবারিক সম্পর্কের মতোই সেখানেও মান-অভিমানও থাকে।

অভিষেক বন্দ্যোপাধ্যায়।
সাম্প্রতিক ঘটনাবলিও তেমনই। অভিষেকের ঘনিষ্ঠ সূত্রের বক্তব্য, রাজ্যের মন্ত্রিসভা গঠনের সময় মমতা তাঁর পরামর্শ না-নেওয়াতেই ক্ষুণ্ণ হয়েছেন অভিষেক। ফলে মমতা যেদিন তাঁর মন্ত্রিসভার সদস্যদের নাম ঘোষণা করেছেন, সেদিন থেকেই দু’জনের সম্পর্কে ‘শৈত্য’ চলছে। ওয়াকিবহাল তৃণমূল নেতাদের মতে, ‘‘এই শৈত্য যে কোনওদিন, যে কোনও সময়েই কেটে যাবে।  কিন্তু এটাও সত্যি যে, বুধবার পর্যন্ত অভিষেক দিদির বাড়িতে যায়নি!’’ 
অভিষেকের ঘনিষ্ঠ যুবনেতাদের বক্তব্য, সমস্যার সূত্রপাত তিন মন্ত্রীকে নিয়ে। অভিষেক চেয়েছিলেন, ওই তিনজনকে আপাতত যেন মন্ত্রী না-করা হয়। একান্ত মন্ত্রী করতে হলে কয়েকমাস পর করা যেতে পারে। এখন মন্ত্রী করলেও যেন তুলনায় কম গুরুত্বপূর্ণ দফতর দেওয়া হয়। কেন, তার ব্যাখ্যাও অভিষেকের কাছে ছিল। কিন্তু, মমতা এবার মন্ত্রিসভা গঠনে কারও মতামতই নেননি। উল্টে ওই তিন নেতাকে যথেষ্ট গুরুত্বের দফতর দিয়েছেন। এঁদের সকলের সঙ্গেই অভিষেকের সম্পর্ক ‘শীতল’। তাতেই ক্ষুণ্ণ হন অভিষেক। প্রথমত, তিনি ভেবেছিলেন, মন্ত্রিসভা গঠনে মমতা তাঁর চেয়েও অন্যদের বেশি গুরুত্ব দিচ্ছেন। দ্বিতীয়ত, সম্ভাব্য মন্ত্রীদের বিষয়ে মমতা তাঁর কোনও মতামতই নেননি। অথচ, অভিষেকের ঘনিষ্ঠেরা দাবি করছিলেন, মন্ত্রিসভা গঠনে মমতা তাঁর সাংসদ-ভাইপোর মতামত নিয়েছেন। এবং মন্ত্রিসভা গঠনে অভিষেকের যথেষ্ট ‘গুরুত্বপূর্ণ’ ভূমিকাও থাকছে। সেইমতো ‘সম্ভাব্য’ মন্ত্রীদের (অথবা, সম্ভাবনাহীন) নামও বাতাসে ভাসিয়ে দেওয়া হয়েছিল। কিন্তু তালিকা বেরনোর পরে দেখা যায়, কিছুই মেলেনি!
সেই থেকেই অভিষেকের গোসা শুরু। ওইদিন (২৬ মে) রাত ৯টার কিছু আগে অভিষেক টুইট করেন, ‘মরালিটি অফ প্রিন্সিপল্‌স ভারসেস মরালিটি অফ লয়ালটি!!! টাফ কল!!!’ অর্থাৎ, নীতির নৈতিকতা বনাম আনুগত্যের নৈতিকতা। বিচার করা কঠিন। 
যে টুইট থেকে স্পষ্ট, প্রকারান্তরে তিনি মনে করছেন, ‘নীতি’র চেয়ে ‘আনুগত্য’কেই বেশি গুরুত্ব দেওয়া হয়েছে। এ-ও মনে করছেন, ‘নীতি’ আগে না ‘আনুগত্য’— সে বিচার করাটা কঠিন হয়ে পড়ছে। 
ঘটনাচক্রে, তার পরদিনই নতুন মন্ত্রীরা শপথ নেন রেড রোডে। সেখানে যাননি অভিষেক। ওইদিন অনুষ্ঠান মঞ্চের চারদিকে অভিষেককে ‘ম্যাচ উইনার’ আখ্যা দিয়ে শতাধিক ফ্লেক্স টাঙানো হয়েছিল। কিন্তু তা দ্রুত খুলেও নেওয়া হয়। যদিও শহরের বিভিন্ন এলাকায় (বা প্রাইভেট বাসের পিছনে) ওই মর্মে এখনও হোর্ডিং বা ফ্লেক্স দেখা যাচ্ছে। তারপর থেকেই ‘তৃণমূলের রাহুল’কে দলীয় স্তরে দেখা যায়নি। যেমন দেখা যায়নি হরিশ চ্যাটার্জি স্ট্রিটেও। 
সূত্রের খবর, ওই হোর্ডিং দেওয়াটা মমতা পছন্দ করেননি। অভিষেককে কিছু না-বললেও নিজের ‘আস্থাভাজন’দের তিনি তা জানিয়েও দিয়েছেন। আবার অভিষেকের শিবির থেকে বলা হচ্ছে, তিনি ওই হোর্ডিংয়ের বিষয়ে বিন্দুবিসর্গও জানতেন না! এক অভিষেক-ঘনিষ্ঠের কথায়, ‘‘হতে পারে, যে তিন মন্ত্রীকে নিয়ে অভিষেকের আপত্তি ছিল, তারাই পরিকল্পনা করে ওই হোর্ডিং লাগিয়ে দিয়েছে। বদলা নেওয়ার জন্য। অভিষেক তো এত বোকা নন যে, মমতা বন্দ্যোপাধ্যায় থাকতে নিজেকে ম্যাচ উইনার বলে বর্ণনা করবেন!’’ 
কারণ যা-ই হোক, পরিস্থিতি জটিল। অভিষেকের হিতৈষীদের একাংশের মতে, ডায়মন্ড হারবারের সাংসদ খানিকটা ‘ছেলেমানুষি’ করছেন। প্রসঙ্গত, সাংসদ হিসাবে তাঁর সাফল্য তুলে ধরতে একটি বই প্রকাশ করতে চান অভিযেক। আগামী রবিবার তাঁর নিজের লোকসভা কেন্দ্রে যাওয়ার কথা। তারপরে তাঁর রাজ্যের বাইরে সফরে যাওয়ার কথা রয়েছে। 
ততদিনে কি বরফ গলবে? নাকি ‘নীতি বনাম আনুগত্যে’র লড়াই তখনও জারি থাকবে? বিচার করা কঠিন। বলাও সমান কঠিন!